section_heading: Klupska karijera
paragraph_text: Konsel je svoju profesionalnu nogometnu karijeru započeo 1982. godine u First Vienni odakle je nakon tri godine prešao u redove gradskog rivala, bečkog Rapida. Bio je član trofejne Rapidove generacije iz 1980-ih koja je osvojila dva nacionalna prvenstva i kupa te je 1985. godine s klubom nastupio u finalu Kupa pobjednika kupova protiv Evertona. Vratar je u Rapid Beču ostao do 1997. godine te je posljednje dvije sezone bio kapetan kluba. Godine 1996. je s klubom osvojio treći naslov austrijskog prvaka te je ponovo nastupio u finalu Kupa kupova (poraz od PSG-a). Iste godine je izabran za austrijskog nogometaša godine.